
Külső elektromos tér hatása Li+, Na+ és K+-ionok grafén felületen történő adszorpciójára és diffúziójára

Napjainkban a nanotechnológia fejlesztések középpontjában a szén újonnan felfedezett módosulatai állnak. A grafének optoelektronikai, elektrokémiai és szenzorkémiai széleskörű alkalmazhatóságának szempontjából igen fontos eredmény, hogy etanollal kezelt többfalú szén nanocsövek zafír szubsztráton növesztett nanoszerkezettel rendelkező CeO2 felületre történő párologtatásával rendezett struktúrájú grafén ill. nanografit rétegeket hozhatunk létre. Az létrehozható grafén-CeO2-zafír réteg - elektrokémiai módosításokat követően - potenciális felületéül szolgálhat egy, a külső elektromos tér által meghatározott ion diffúziónak. A felületre merőlegesen és azzal párhuzamosan alkalmazott elektromos tér változtatásával elérhető lenne az ionok szelektív vándorlása.
A gyakorlati megvalósíthatóság egyik előfeltétele annak tisztázása, hogy a külső elektromos tér milyen hatást gyakorol az ion – grafén kölcsönhatásra. Az adszorpciós folyamat molekuláris szintű értelmezése céljából DFT módszerrel M05-2X/6-31G(d) szintű kvantumkémiai számításokat végeztünk. Megvizsgáltuk, hogy a felületre merőleges homogén külső elektromos tér milyen hatást gyakorol magára a grafén felületre, illetve az alkálifém ionok grafén felületen történő adszorpciós és diffúziós tulajdonságaira. Eredményeink szerint a pozitív töltésű iont az elektromos tér közel kényszeríti a grafén felülethez, ahol megnő a töltésátvitel az alkálifém-ion és az elektronban gazdag grafén között. Egy, az anyagi minőségtől függő meghatározott erősségű elektromos térnél az ilyen módon elektrontöbbletre szert tett alkálifém-ion negatív töltésűvé válik. Ezt követően a negatív töltésű ion elkezd távolodni a felülettől. A sztatikus számítások alapján a vizsgált három alkálifém-ion közül a legkisebb ionsugárral rendelkező Li+-ion lesz a legmozgékonyabb semleges térben, míg a leglassabb a felületre merőleges külső homogén elektromos térben.
Reményeink szerint eredményeink hozzájárulhatnak ionok grafén felületen történő adszorpciós és diffúziós tulajdonságainak megértéséhez, továbbá az elméleti kémiai vizsgálatok hatékonyan segítik elő a kapcsolódó kísérletek megtervezését, a különböző anyagi minőségű ionokra szelektív grafén-CeO2-zafír réteg alapú szenzorok tervezését.



